REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/28-14

24. april 2014. godine

B e o g r a d

ZAPISNIK

SA DRUGE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 24. APRILA 2014. GODINE

Sednica je počela u 13,30 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Katarina Rakić, Aleksandar Marković, Olgica Batić, Snežana Malović, Vesna Martinović, Ljubiša Stojmirović, Irena Vujović, Veroljub Matić, Obrad Isailović, Dušica Stojković, Darko Laketić i Dragana Barišić.

Sednici je prisustvovala Stefana Miladinović, zamenik Milisava Petronijevića.

Sednici nisu prisustvovali članovi Odbora: Milisav Petronijević, Milan Krkobabić i Đorđe Milićević.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje ostavki koje su na funkciju narodnog poslanika podneli Bojan Pajtić (01 broj 118-867/14 od 16. aprila 2014. godine), Aleksandar Vučić (01 broj 118-927/14 od 17. aprila 2014. godine), Miodrag Stojković (01 broj 118-1015/14 od 23. aprila 2014. godine) i Jana Ljubičić (01 broj 118-1034/14 od 23. aprila 2014. godine);

2. Davanje ovlašćenja predsedniku Odbora da donosi nesporna rešenja o ostvarivanju materijalnih prava narodnih poslanika i funkcionera koje imenuje i bira Narodna skupština (prava iz zakona i drugih propisa);

3. Razno.

**Prva tačka dnevnog reda**: Razmatranje ostavki koje su na funkciju narodnog poslanika podneli Bojan Pajtić (01 broj 118-867/14 od 16. aprila 2014. godine), Aleksandar Vučić (01 broj 118-927/14 od 17. aprila 2014. godine), Miodrag Stojković (01 broj 118-1015/14 od 23. aprila 2014. godine) i Jana Ljubičić (01 broj 118-1034/14 od 23. aprila 2014. godine)

Predsednik Odbora obavestio je članove Odbora da su ostavke Bojana Pajtića, Aleksandra Vučića, Miodraga Stojkovića i Jane Ljubičić na funkciju narodnog poslanika podnete u skladu sa Zakonom o izboru narodnih poslanika i Poslovnikom Narodne skuštine, kao i da su imenovani, u skladu sa članom 198. stav 2. Poslovnika Narodne skupštine, pozvani da prisustvuju ovoj sednici.

Diskusije nije bilo.

Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavki narodnih poslanika Aleksandra Vučića i Jane Ljubičić, izabranih sa Izborne liste ALEKSANDAR VUČIĆ - BUDUĆNOST U KOJU VERUJEMO (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista) i Bojana Pajtića i Miodraga Stojkovića, izabranih sa Izborne liste „SA DEMOKRATSKOM STRANKOM ZA DEMOKRATSKU SRBIJU“, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanim narodnim poslanicima.

Na taj način omogućava se izbor novih narodnih poslanika, putem dodeljivanja mandata od strane podnosioca navedenih izbornih lista drugim kandidatima, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je Zoran Babić, predsednik Odbora.

**Druga tačka dnevnog reda**: Davanje ovlašćenja predsedniku Odbora da donosi nesporna rešenja o ostvarivanju materijalnih prava narodnih poslanika i funkcionera koje imenuje i bira Narodna skupština (prava iz zakona i drugih propisa)

Predsednik Odbora podsetio je članove i zamenike članova Odbora na običaj da Odbor na početku svakog saziva ovlašćuje predsednika Odbora da donosi i potpisuje nesporna rešenja o ostvarivanju materijalnih prava narodnih poslanika (pravo na stalni rad, pravo na razliku između zarade koju ostvaruje u radnom odnosu i poslaničke plate, pravo na naknadu za obavljanje samostalne delatnosti i dr.) a koja Odbor donosi na osnovu zakona i svojih odluka. S tim u vezi, naveo je da je do dana održavanja ove sednice oko 150 narodnih poslanika podnelo zahteve za ostvarivanje tih prava, da je oko 80 narodnih poslanika iz prethodnog saziva kojima je 16. aprila 2014. godine prestao mandat, podnelo zahteve za ostvarivanje prava na naknadu plate po prestanku, kao i da će članovi Odbora na jednoj od narednih sednica dobiti pisanu informaciju o ukupnom broju donetih rešenja po dostavljenim zahtevima.

Diskusije nije bilo.

Odbor je jednoglasno ovlastio predsednika Odbora da donosi nesporna rešenja o ostvarivanju materijalnih prava narodnih poslanika i funkcionera koje bira Narodna skupština.

\*\*\*

**Treća tačka dnevnog reda: Razno**

U okviru ove tačke nije bilo pitanja i predloga.

Sednica je završena u 13,45 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić